ফারুক আহমেদ (প্রকৌশলী)

**ফারুক আহমেদ** একজন বাংলাদেশী-অস্ট্রেলীয় প্রকৌশলী যিনি ঢাকা ম্যাস ট্রানজিট কোম্পানি লিমিটেডের দ্বিতীয় ব্যবস্থাপনা পরিচালক হিসেবে দায়িত্ব পালন করেছেন।

## প্রারম্ভিক জীবন
ফারুক ১৯৮২ সালে চট্টগ্রাম প্রকৌশল কলেজ থেকে পুরকৌশলে স্নাতক অর্জনের আট বছর পর নিউ সাউথ ওয়েলস বিশ্ববিদ্যালয় থেকে পুরকৌশলে স্নাতকোত্তর অর্জন করেন। তিনি ১৯৯৫ সালে ম্যাকাও বিশ্ববিদ্যালয় থেকে কোয়ালিটি ইঞ্জিনিয়ারিংয়ে পিএইচডি সম্পন্ন করেছেন। তারপর তিনি ২০০৪ সালে নিউ সাউথ ওয়েলস বিশ্ববিদ্যালয় থেকে ব্যবসায় প্রশাসনে স্নাতকোত্তর লাভ করেন। 

## কর্মজীবন
কর্মজীবনে তিনি একাধিক নির্মাণ প্রকল্পে কাজ করার পাশাপাশি সৌদি আরব ও সংযুক্ত আরব আমিরাতের মেট্রোরেল প্রকল্পে কাজ করেন। এছাড়া তিনি মার্কিন অবকাঠামো পরামর্শক ফার্ম এইকমের পরিকল্পনা পরিচালক এবং এগিস গ্রুপ ও ডাব্লিউএসপি গ্লোবালের প্রজেক্ট কন্ট্রোলের নেতৃত্বে ছিলেন। তিনি হংকংয়ের ওয়েস্ট রেল লাইনের নির্মাণ প্রকল্পে কাজ করেছেন। তিনি কলকাতা মেট্রোর গ্রিন লাইন ও ভারতের ডেডিকেটেড ফ্রেট করিডোরের উত্তরপ্রদেশ অংশে কাজ করেন। ২০২৪ সালে তিনি জুলাই গণঅভ্যুত্থানে ক্ষতিগ্রস্ত দুটি স্টেশন সচল করার কাজে নিযুক্ত হোন। ১৯ ফেব্রুয়ারি ২০২৫ সাল থেকে তিনি ঢাকা মেট্রোরেল পরিচালনাকারী কোম্পানি ঢাকা ম্যাস ট্রানজিট কোম্পানি লিমিটেডের ব্যবস্থাপনা পরিচালক হিসেবে দায়িত্ব পালন শুরু করেন। দায়িত্ব নেওয়ার পরপরই কোম্পানির কর্মকর্তা ও কর্মচারীরা স্বয়ংসম্পূর্ণ চাকরি বিধিমালার জন্য বনধের ডাক দেয়, নতুন ব্যবস্থাপনা পরিচালক বিধিমালা চূড়ান্ত করার জন্য ৩০ কর্মদিবসের প্রতিশ্রুতি দিলে বনধ কর্মসূচি বাদ দেওয়া হয়। তবে প্রতিশ্রুতি দেওয়া সত্ত্বেও আইনি জটিলতার কারণে বিধিমালা প্রণয়ন করা তখন সম্ভব হয়নি। দায়িত্ব পালনকালে ফারুক এমআরটি লাইন ৬-এর মতিঝিল থেকে কমলাপুর পর্যন্ত সম্প্রসারণ প্রকল্পের ব্যয়ের একাংশ দরকষাকষির মাধ্যমে ৬৩৪ কোটি টাকা থেকে ৪৬৫ কোটি টাকায় নামিয়ে আনেন। এছাড়া তার উদ্যোগে কোম্পানি এমআরটি লাইন ৬-এ ৪৫ ধরনের ত্রুটি ও ঘাটতি শনাক্ত করে, যা সমাধা করতে ঠিকাদারদের তাগাদা দেওয়া হয় এবং তারা কিছু ত্রুটি ঠিক করে দেয়। কোম্পানির কর্মচারীরা ৯ ডিসেম্বর ২০২৫ সালের মধ্যে বিধিমালা কার্যকর করার আল্টিমেটাম দেয় এবং সেই আল্টিমেটাম পেরিয়ে যাওয়ার পর তারা কর্মবিরতির ঘোষণা দেয়। ফলে ফারুক কর্মচারিদের সাথে আলোচনার জন্য বৈঠকে বসেন। বৈঠকে তিনি বিধিমালার জন্য আরও সময় চাইলে সেই অনুরোধ প্রত্যাখ্যান করে কর্মচারীরা তাকে তার কক্ষে অবরুদ্ধ করে রাখে। ২ মার্চ ২০২৬ সালে তার নিয়োগ বাতিল করা হয়।

## বিতর্ক
ফারুক ঢাকা ম্যাস ট্রানজিট কোম্পানি লিমিটেডের ব্যবস্থাপনা পরিচালক হিসেবে দায়িত্ব নেওয়ার পরে ঢাকা মেট্রোরেলের এমআরটি লাইন ১-এর নির্মাণকাজ স্থবির হয়ে পড়ে। প্রকল্পের ব্যয় কমানোর জন্য তিনি ঠিকাদারদের সাথে দর কষাকষি করতে নির্মাণকাজে হস্তক্ষেপ করেন। তবে দরকষাকষির মাধ্যমে তিনি প্রকল্পের ব্যয় কমাতে সক্ষম হোননি। দৈনিক ইনকিলাবের প্রতিবেদন অনুযায়ী তিনি দায়িত্বে থাকাকালীন প্রকল্পগুলোতে জাপানি ঠিকাদার সরিয়ে ভারতীয় ঠিকাদারদের প্রতিষ্ঠা করার জন্য ষড়যন্ত্রে লিপ্ত ছিলেন। সিদ্ধান্ত নেওয়ার ক্ষেত্রে দায়িত্বরতদের সাথে আলোচনা করার পরিবর্তে তার বিরুদ্ধে প্রতিবেদনে সুনির্দিষ্ট কয়েক ব্যক্তিদের সাথে আলোচনা করে সিদ্ধান্ত গ্রহণের অভিযোগ রয়েছে। এছাড়া তাদের সাথে আলোচনা করে কোম্পানির একাধিক ব্যক্তিদের ছাটাই করার ঘটনায় তার ব্যাপারে কোম্পানির চাকরিজীবীদের মাঝে অসন্তোষ ছড়িয়ে পড়েছে বলে প্রতিবেদনে দাবি করা হয়েছে। এছাড়া তার বিরুদ্ধে ভারতের আধার কার্ড থাকার তথ্য গোপন করার অভিযোগ করা হয়। ফারুককে আধার কার্ড থাকার ব্যাপারে জিজ্ঞেস করা হলে তিনি দাবি করেন ভারতে দীর্ঘদিন কাজ করার জন্য ও ভারতীয় ব্যাংক হিসাব খোলার জন্য তিনি আধার কার্ড করেছেন। এছাড়া তিনি জানান যে তিনি জন্মসূত্রে বাংলাদেশী হওয়ার পাশাপাশি অস্ট্রেলিয়ার নাগরিক। সাংবাদিক জুলকারনাইন সায়ের খানের অনুসন্ধানী প্রতিবেদন অনুযায়ী ঢাকা ম্যাস ট্রানজিট কোম্পানি লিমিটেডের ব্যবস্থাপনা পরিচালকের পদে দায়িত্বরত ব্যক্তি আইন অনুযায়ী একজন সরকারি কর্মকর্তা এবং যেহেতু ফারুক অস্ট্রেলিয়ার নাগরিক তথা দ্বৈত নাগরিক সেহেতু তার এই পদে থাকা আইনত অবৈধ।

## তথ্যসূত্র

বিষয়শ্রেণী:জীবিত ব্যক্তি
বিষয়শ্রেণী:ঢাকা মেট্রোরেল
বিষয়শ্রেণী:বাংলাদেশী সরকারি চাকরিজীবী
বিষয়শ্রেণী:সিডনির প্রকৌশলী
বিষয়শ্রেণী:চট্টগ্রাম প্রকৌশল ও প্রযুক্তি বিশ্ববিদ্যালয়ের প্রাক্তন শিক্ষার্থী
বিষয়শ্রেণী:নিউ সাউথ ওয়েলস বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ম্যাকাও বিশ্ববিদ্যালয়ের প্রাক্তন শিক্ষার্থী
বিষয়শ্রেণী:বাংলাদেশী বংশোদ্ভূত অস্ট্রেলীয় ব্যক্তি